2. Juli 2007  Hüt han ich ändli en Termin bim Herr Dr. Lauener, Allergie-Spezialischt, gha.  S'Mami und ich sind punkt halbizwei dehte gsi, händ aber nochli müese im Wartzimmer warte.  Dänn hät dä Herr Dr. lang mitem Mami gredt, was passiert isch im März und im Mai, wie mini Gsundheit suscht so isch, ob i dä Familie Allergie bestönd....  Dänn hät er mich abglosed, abtaschtet und i mini Ohre und is Muul glueged. Au hät er mini Usschläg im Gsicht und a dä Ärm aglueted.  Dänn simmer ines anders Zimmer und d'Pflägefrau hät mer ganz verschiedeni Tröpfli uf mini Ärm gmacht. Das isch ja no  luschtig gsi, aber wo sie dänn i jedes Tröpfli ine gstoche hät, hanis gar nüme luschtig gfunde. Han fescht müese brüele. Und dänn hani au no 20 Minute d'Ärm so müese hebe, dass die Tröpfli nöd abelaufed. Zum Glück isch s'Mami bi mir gsi und hät mer Liedli vorgsunge!  Wo ich mich dänn ändli wieder han dörfe bewege, händs mich dänn nomal id Hand gstoche und händ mer Bluet gno.  Etz müemer abwarte, was die Tescht alles ergänd....